
การพัฒนาระบบต้นแบบ IoT รีไซเคิลน้ำและเศษน้ำแข็งร่วมกับการสะกิดเตือนเชิงนิเวศ
Development of an IoT-based Prototype for Water and Ice Scrap Recycling

บทคัดย่อ
ในบริบทของการพัฒนาเมืองอัจฉริยะ การจัดการขยะและการหมุนเวียนทรัพยากรน้ำกลับมาใช้ใหม่ถือเป็นประเด็นที่มีความสำคัญยิ่ง ปัญหาสิ่งแวดล้อมที่มักถูกมองข้ามในอาคารคือ "ขยะเปียกในขยะแห้ง" ซึ่งเกิดจากการทิ้งแก้วเครื่องดื่มที่มีน้ำและเศษน้ำแข็งค้างอยู่ลงในถังขยะทั่วไป ก่อให้เกิดกลิ่นไม่พึงประสงค์และการปนเปื้อนวัสดุรีไซเคิล งานวิจัยนี้นำเสนอการพัฒนาระบบต้นแบบเครื่องรีไซเคิลน้ำและเศษน้ำแข็งด้วยระบบ IoT ที่บูรณาการเทคโนโลยีอินเทอร์เน็ตประสานสรรพสิ่งเข้ากับกลไกการสะกิดเตือนเชิงนิเวศ เพื่อปรับเปลี่ยนพฤติกรรมผู้บริโภค ระบบควบคุมด้วยไมโครคอนโทรลเลอร์ ESP32 ร่วมกับเซนเซอร์ตรวจวัดการไหลเพื่อบริหารจัดเก็บของเหลวผ่านตัวกรองสแตนเลส และใช้ Three.js ในการสร้างภาพจำลองข้อมูลแบบเรียลไทม์บนหน้าจอเพื่อมอบรางวัลทางจิตวิทยาให้แก่ผู้ใช้งาน โดยแปลงปริมาตรน้ำที่รวบรวมได้เป็นจำนวนต้นพริก น้ำที่จัดเก็บสามารถนำออกมาจ่ายให้กับระบบรดน้ำพืชโดยอัตโนมัติ ผลการทดสอบเชิงวิศวกรรมพบว่าเซนเซอร์วัดการไหลมีอัตราความคลาดเคลื่อนเฉลี่ยร้อยละ 1.16 และ 4.23 โดยมีค่าส่วนเบี่ยงเบนมาตรฐานเท่ากับ ±7.9 mL และ ±31.8 mL ตามลำดับ ระบบกู้คืนข้อมูลมีอัตราความสำเร็จร้อยละ 100 และระบบควบคุมอัตโนมัติสามารถสั่งการรดน้ำต้นไม้ได้ตามเงื่อนไขที่กำหนด ทั้งนี้ การทดสอบภาคสนามเบื้องต้นพบว่าระบบสามารถดึงดูดความสนใจผู้สัญจร แต่ยังต้องการการประเมินผลเชิงพฤติกรรมอย่างเป็นระบบในงานวิจัยถัดไป
คำสำคัญ : อินเทอร์เน็ตประสานสรรพสิ่ง การรีไซเคิลน้ำ การสะกิดเตือนเชิงนิเวศ การจัดการขยะ
Abstract

In the framework of smart city development, efficient waste management and water resource circularity are critical challenges. An environmental issue frequently overlooked in buildings is the contamination of dry waste by liquids, caused by disposing of beverage cups containing fluid and ice scraps directly into general bins. This study presents an IoT-based water and ice scrap recycling system prototype that integrates Internet of Things technology with Eco-Nudge mechanisms to foster waste sorting behavior change. The architecture employs an ESP32 microcontroller paired with flow sensors to manage liquid storage via a stainless-steel filter mesh, alongside a Three.js graphical engine to generate real-time 3D visualizations that deliver psychological rewards to users by converting collected water volume into a corresponding number of chili plants. The stored water can be automatically distributed to a plant irrigation system. Engineering evaluations demonstrated that the flow sensors achieved mean measurement errors of 1.16% and 4.23%, with standard deviations of ±7.9 and ±31.8 mL, respectively. The data recovery system achieved a 100% success rate, and the automated control system successfully triggered plant irrigation under the specified conditions. A preliminary field test indicated that the system attracted passerby attention; however, systematic behavioral evaluation is required in future research. 
Keywords: Internet of Things: Water recycling: Eco-nudge: Waste management 

1. บทนำ
การบริหารจัดการทรัพยากรและสิ่งแวดล้อมถือเป็นเสาหลักสำคัญของการพัฒนาไปสู่การเป็นเมืองอัจฉริยะ (Smart City) ยุคใหม่ ภายใต้แนวคิดเศรษฐกิจชีวภาพ เศรษฐกิจหมุนเวียน และเศรษฐกิจสีเขียว [1] อย่างไรก็ตาม ปัญหาทางกายภาพที่มักเกิดขึ้นในพื้นที่สาธารณะและสถาบันการศึกษาคือ "ขยะเปียกปนเปื้อนในขยะแห้ง" ซึ่งส่วนใหญ่เกิดจากพฤติกรรมของผู้บริโภคที่มักทิ้งแก้วเครื่องดื่มพลาสติกที่ยังมีน้ำหวาน น้ำเปล่า หรือเศษน้ำแข็งเหลือก้นแก้วลงในถังขยะทั่วไปทันทีโดยไม่มีการคัดแยก
การปนเปื้อนของของเหลวในถังขยะแห้งส่งผลกระทบในวงกว้าง ทั้งการก่อให้เกิดกลิ่นไม่พึงประสงค์ การเป็นแหล่งสะสมของเชื้อโรค และที่สำคัญที่สุดคือทำให้วัสดุที่รีไซเคิลได้ เช่น กระดาษ หรือกล่องลัง เสื่อมสภาพจนไม่สามารถนำเข้าสู่กระบวนการรีไซเคิลได้อีกต่อไป [2] นอกจากนี้ ปริมาณน้ำเหลือก้นแก้วที่ถูกทิ้งรวมกันในแต่ละวันหากรวบรวมในอาคารเรียนขนาดใหญ่จะมีปริมาณหลายสิบลิตร ซึ่งนับเป็นการสูญเสียทรัพยากรน้ำไปโดยเปล่าประโยชน์
งานวิจัยนี้จึงมุ่งเน้นการพัฒนาระบบ IoT รีไซเคิลน้ำและเศษน้ำแข็ง โดยนำแนวคิดการสะกิดเตือนเชิงนิเวศ (Eco-Nudge) มาบูรณาการร่วมกับเทคโนโลยีฮาร์ดแวร์ฝังตัวและซอฟต์แวร์แสดงผลแบบเรียลไทม์ เพื่อสร้างสภาพแวดล้อมทางเลือกที่จูงใจให้ผู้ใช้แยกของเหลวออกจากภาชนะก่อนทิ้งลงถังขยะ ระบบบูรณาการไมโครคอนโทรลเลอร์ ESP32 และเซนเซอร์วัดการไหลของน้ำเพื่อนำข้อมูลมาสร้างภาพจำลอง 3 มิติผ่าน Three.js บนหน้าจอแท็บเล็ต และแปลงปริมาณน้ำที่จัดเก็บได้เป็นจำนวนต้นไม้ที่ได้รับน้ำ เพื่อมอบรางวัลทางจิตวิทยาและสร้างความรู้สึกถึงความสำเร็จในการอนุรักษ์ [3] น้ำที่รวบรวมได้จะถูกนำกลับมาใช้ประโยชน์ในการรดน้ำต้นไม้โดยอัตโนมัติ สอดคล้องกับวิสัยทัศน์การพัฒนาเมืองอัจฉริยะในระยะยาว
2. การทบทวนวรรณกรรม
2.1 ระบบจัดการขยะอัจฉริยะด้วย IoT

งานวิจัยของ Sosunova และคณะ [4] เป็นการทบทวนวรรณกรรมจากงานวิจัยจำนวน 173 ชิ้น พบว่าแม้เทคโนโลยี IoT จะถูกนำมาใช้อย่างแพร่หลายในระบบจัดการขยะอัจฉริยะ (Smart Waste Management) แต่งานวิจัยส่วนใหญ่มักมุ่งเน้นไปที่โครงสร้างพื้นฐานทางกายภาพ เช่น การวัดระดับความเต็มของถังขยะเพื่อลดต้นทุนการจัดเก็บ อย่างไรก็ตาม การทบทวนวรรณกรรมอย่างเป็นระบบนี้ชี้ให้เห็นถึงช่องว่างทางวิจัยที่สำคัญประการหนึ่งคือ ระบบส่วนใหญ่ยังละเลยมิติทางสังคม และขาดกลไกส่งเสริมพฤติกรรมที่มีประสิทธิภาพ ณ จุดทิ้งขยะ  งานวิจัยของ Hasan และคณะ [5] นำเสนอ ระบบการจัดการและคัดแยกขยะอัจฉริยะสำหรับเมืองอัจฉริยะ ซึ่งบูรณาการเทคโนโลยี IoT ร่วมกับ การเรียนรู้เชิงลึก (Deep Learning) เพื่อแก้ปัญหาการจัดการขยะเดิมที่ไม่มีประสิทธิภาพและช่วยส่งเสริมการรีไซเคิล แต่งานวิจัยนี้ก็ยังคงเน้นการประมวลผลหลังการทิ้งขยะไม่ใช่การแทรกแซงเชิงรุกเพื่อเปลี่ยนพฤติกรรมผู้ใช้
2.2 การสะกิดเตือนเชิงนิเวศ
งานวิจัยนี้จึงได้นำทฤษฎีการสะกิด (Nudge Theory) ซึ่งเป็นที่รู้จักอย่างแพร่หลายจากผลงานของ Thaler และ Sunstein [6] มาเป็นกรอบแนวคิดหลัก ทฤษฎีดังกล่าวระบุว่าการจัดการ “สถาปัตยกรรมทางเลือก” สามารถช่วยปรับเปลี่ยนพฤติกรรมของมนุษย์ไปในทิศทางที่พึงประสงค์ได้ โดยไม่จำเป็นต้องใช้การบังคับหรือใช้มาตรการจูงใจทางเศรษฐกิจ  ทฤษฎีนี้ตั้งอยู่บนข้อค้นพบทางเศรษฐศาสตร์พฤติกรรมที่ว่า มนุษย์มักพึ่งพาระบบความคิดแบบอัตโนมัติและมีข้อจำกัดในการตัดสินใจ การสร้างสภาพแวดล้อมที่เอื้อให้เกิดการกระทำที่ถูกต้องจึงเป็นสิ่งสำคัญ   Barker และคณะ [7] ศึกษาว่าเทคนิคการสะกิดเตือนรูปแบบใดมีประสิทธิภาพที่สุดในการปรับเปลี่ยนพฤติกรรมการจัดการขยะของผู้บริโภค พบว่าเทคนิคที่ให้ผลลัพธ์เชิงบวกและมีความน่าเชื่อถือสูงในการส่งเสริมพฤติกรรมการคัดแยกและนำขยะกลับมาใช้ใหม่ ประกอบด้วย 3 รูปแบบหลัก ได้แก่ การใช้บรรทัดฐานทางสังคม การใช้เครื่องมือแจ้งเตือน และการเปิดเผยข้อมูลผลกระทบเมื่อใช้ร่วมกับบรรทัดฐานทางสังคม  นอกจากนี้ การศึกษายังชี้ให้เห็นว่าการสร้างการสะกิดเตือนที่จุดคัดแยกขยะ เช่น การมีจุดเตือนสายตาหรือการแจ้งเตือน จะช่วยเพิ่มความตระหนักรู้ด้านการจัดการขยะของผู้บริโภค และนำไปสู่การลดปริมาณขยะได้อย่างเป็นรูปธรรมในภาพรวม  ข้อค้นพบนี้แสดงให้เห็นถึงศักยภาพของการใช้ระบบ IoT เพื่อทำหน้าที่เป็นการแจ้งเตือนแบบเรียลไทม์   Linder และคณะ [8] ได้นำแนวคิดด้านจิตวิทยาสิ่งแวดล้อมและการตลาดเพื่อสังคมมาออกแบบแผ่นพับสะกิดเตือนเพื่อส่งเสริมการคัดแยกขยะอาหารในครัวเรือนเขตเมือง โดยทดลองภาคสนามแบบธรรมชาติ (natural field experiment) ในย่าน Hökarängen กรุงสตอกโฮล์ม ประเทศสวีเดน มีครัวเรือนกลุ่มทดลอง 264 หลัง และกลุ่มควบคุม 210 หลัง เนื้อหาในแผ่นพับใช้บรรทัดฐานทางสังคมเชิงพรรณนา เช่น ข้อความเชิญชวนให้ทำตามพฤติกรรมของเพื่อนบ้าน ผสมผสานกับการนำเสนอข้อมูลที่จับต้องได้ เช่น การแจ้งว่าขยะอาหารจากทุกครัวเรือนในพื้นที่สามารถผลิตเชื้อเพลิงชีวภาพได้เพียงพอสำหรับรถขยะ 15 คันต่อปี ผลการวิเคราะห์ด้วย difference-in-difference พบว่ากลุ่มทดลองมีปริมาณขยะอาหารที่คัดแยกเพิ่มขึ้นอย่างมีนัยสำคัญทางสถิติเมื่อเทียบกับกลุ่มควบคุม (p < 0.05) และที่สำคัญคือยังพบความแตกต่างระหว่างสองกลุ่มอย่างมีนัยสำคัญแม้เวลาจะผ่านไปแล้ว 8 เดือนหลังการแทรกแซง
2.3 การใช้ 3D เพื่อเพิ่มการปรับพฤติกรรม
งานวิจัยของ Mataloto และคณะ [9] นำเสนอการพัฒนาระบบ IoT สำหรับตรวจสอบสภาพแวดล้อมและการใช้พลังงานในอาคาร ซึ่งมุ่งเน้นการแก้ปัญหาที่ว่าผู้ใช้งานทั่วไปมักขาดความรู้ทางเทคนิคในการทำความเข้าใจข้อมูลเชิงตัวเลขหรือหน่วยวัดด้านพลังงาน ผลการศึกษาพบว่า การแสดงข้อมูลผ่านภาพสัญลักษณ์สีที่เข้าใจง่าย ไม่เพียงช่วยให้ผู้ใช้งานทั่วไปตระหนักรู้ถึงสภาพแวดล้อมและการใช้ทรัพยากรของตนเองได้อย่างรวดเร็ว แต่ยังให้ผลทางจิตวิทยาที่ช่วยดึงดูดความสนใจ เพิ่มความผูกพัน และกระตุ้นให้ผู้ใช้งานเกิดความร่วมมือในการปรับเปลี่ยนพฤติกรรมเพื่อลดการใช้พลังงานได้อย่างมีประสิทธิภาพ สอดคล้องกับงานวิจัยนี้ ที่มุ่งเน้นการผสานเทคโนโลยี IoT เข้ากับกลไกการให้ข้อมูลย้อนกลับเชิงภาพโดยการประยุกต์ใช้ Three.js ในการสร้างภาพจำลองการไหลของน้ำแบบ 3 มิติเรียลไทม์และแสดงให้เห็นถึงประโยชน์ของน้ำที่รวบรวมได้ เพื่อให้ผู้ใช้งานเห็นผลลัพธ์และประโยชน์เชิงบวกของทรัพยากรน้ำที่ตนเองได้คัดแยกในทันที 
3. การออกแบบและพัฒนาระบบ

สถาปัตยกรรมของระบบเครื่องรีไซเคิลน้ำและเศษน้ำแข็งด้วยระบบ IoT ได้รับการออกแบบให้รองรับการเชื่อมโยงข้อมูลและการควบคุมแบบบูรณาการ แบ่งโครงสร้างหลักออกเป็น 3 ส่วน ได้แก่ ส่วนฮาร์ดแวร์ตรวจวัดและควบคุม ส่วนฐานข้อมูลคลาวด์ และส่วนแสดงผลเพื่อการสะกิดเตือน ดังแสดงสถาปัตยกรรมระบบในรูปที่ 1

รูปที่ 1 แผนภาพสถาปัตยกรรมระบบ

3.1 การออกแบบฮาร์ดแวร์
โครงสร้างทางกายภาพของตู้ต้นแบบดัดแปลงมาจากตู้เติมเงินโทรศัพท์มือถือ ดังแสดงในรูปที่ 2 โดยด้านหน้าตู้ติดตั้งกระบะปลูกพืช และหน้าจอแท็บเล็ตสำหรับแสดงผล Eco-Nudge ส่วนด้านหลังบรรจุอุปกรณ์อิเล็กทรอนิกส์ทั้งหมด รูปที่ 3 แสดงการจัดวางอุปกรณ์ภายในตู้ซึ่งประกอบด้วยกรวยรับน้ำด้านบน ถังพักน้ำ 2 ใบ (Storage Tank 1 และ 2) ปั๊มน้ำ DC 2 ตัว (DC Pump 1 และ 2) เซนเซอร์วัดการไหล 2 ตัว (Flow Sensor 1 และ 2) เซนเซอร์วัดระดับน้ำ 2 ตัว ชนิดลายทองแดง (Water Level Sensor 1 และ 2) โมดูลรีเลย์ 2 ตัว (Relay 2 และ 2) และไมโครคอนโทรลเลอร์ ESP32 จำนวน 2 ชุด (Node 1 และ Node 2)

รูปที่ 2 ลักษณะกายภาพหน้าตู้จะติดตั้งกระบะปลูกพืชและด้านหลังที่ภายในบรรจุอุปกรณ์อิเล็กทรอนิกส์ 

รูปที่ 3 อุปกรณ์อิเล็กทรอนิกส์ภายในตู้
ระบบใช้ไมโครคอนโทรลเลอร์ ESP32 จำนวน 2 ชุดเพื่อแยกฟังก์ชันการทำงานและลดภาระการประมวลผล  ESP32 Node 1 ทำหน้าที่เชื่อมต่อเครือข่ายไร้สาย Wi-Fi รับสัญญาณพัลส์จากเซนเซอร์วัดการไหลทั้ง 2 ตัว ผ่านฟังก์ชัน External Interrupt และส่งข้อมูลขึ้น Firebase Realtime Database ผ่านไลบรารี Firebase ESP Client ด้วย HTTPS  นอกจากนี้ Node 1 ยังตรวจสอบค่า Water Level Sensor 1 ผ่านตัวแปลงสัญญาณ ADC 12 บิต เมื่อระดับน้ำใน Storage Tank 1 สูงถึงเกณฑ์ที่กำหนด (ADC ≥ 1,200) จะสั่ง Relay 1 เปิด DC Pump 1 ทำงาน 20 วินาทีเพื่อถ่ายน้ำไปยัง Storage Tank 2 ส่วน ESP32 Node 2 ทำงานแบบออฟไลน์โดยตรวจสอบค่าจาก Water Level Sensor 2 และเซนเซอร์วัดความชื้นดินแบบคาปาซิทีฟ เมื่อเงื่อนไขทั้งสองครบ คือ ADC ≥ 1,200 และ ADC ≥ 2,500  พร้อมกัน จะสั่ง Relay 2 เปิด DC Pump 2 ทำงาน 20 วินาทีเพื่อรดน้ำพืช ทั้งนี้ ค่าเกณฑ์ ADC ทั้งหมดได้รับการปรับเทียบเชิงประจักษ์ (empirical calibration) จากการทดสอบจริง 
3.2 การออกแบบซอฟต์แวร์และฐานข้อมูล
3.2.1 ส่วนควบคุมอุปกรณ์และการประมวลผลสัญญาณ
ซอฟต์แวร์บนไมโครคอนโทรลเลอร์ ESP32 พัฒนาขึ้นด้วยภาษา C/C++ ผ่านโปรแกรม Arduino IDE โดย Node 1 ใช้ฟังก์ชันอินเทอร์รัพท์ภายนอกแบบขอบขาลง เพื่อตรวจจับสัญญาณพัลส์จากเซนเซอร์วัดการไหล YF-S201 ทั้ง 2 ตัว นำจำนวนพัลส์ที่นับได้ในหนึ่งหน่วยเวลามาคำนวณหาปริมาตรน้ำสะสมผ่านค่าปรับแก้ K-factor ซึ่งกำหนดเป็นค่าคงที่เฉพาะของเซนเซอร์แต่ละตัว โดยคำนวณปริมาตรน้ำสะสมรวม (V) ตามสมการที่ (1)

               (1)
เมื่อ V คือปริมาตรน้ำสะสมรวม (mL) pt คือจำนวนพัลส์ที่เกิดขึ้นในเวลา t = 1 วินาที และ K_factor คือค่าคงที่เฉพาะของเซนเซอร์แต่ละตัว (พัลส์/mL) โดย Flow Sensor 1 และ Flow Sensor 2 ใช้ K-factor ที่ต่างกันตามผลการสอบเทียบในหัวข้อ 4.1 ข้อมูลอัตราการไหลและปริมาตรสะสมจะถูกส่งขึ้น Firebase Realtime Database ผ่านไลบรารี Firebase ESP Client ด้วย HTTPS ทุก 1 วินาที และบันทึกเป็น log ทุก 15 วินาทีเมื่อตรวจพบการไหล
3.2.2. ส่วนจัดการฐานข้อมูลและการสื่อสารคลาวด์
ระบบเลือกใช้ฐานข้อมูล Firebase Realtime Database ของ Google เป็นตัวกลางหลักในการจัดเก็บและซิงโครไนซ์ข้อมูล โครงสร้างข้อมูลจัดเก็บในรูปแบบ JSON  เหตุผลเชิงวิศวกรรมที่เลือกใช้ Firebase ประกอบด้วย (1) ทำงานบนสถาปัตยกรรม WebSockets ที่รองรับการผลักดันข้อมูลแบบทันทีทันใด ช่วยลดความหน่วงเมื่อเทียบกับระบบ Polling ทำให้เหมาะสมสำหรับการแสดงผลภาพจำลอง Three.js ที่ต้องอัปเดตทันทีเมื่อเซนเซอร์ส่งค่า (2) มีไลบรารี Firebase ESP Client สำหรับ ESP32 บน Arduino IDE โดยตรง ทำให้ลดความซับซ้อนในการพัฒนา (3) รองรับการทำงานแบบ Serverless เหมาะกับระบบต้นแบบ และ (4) มี Free Tier ที่เพียงพอสำหรับปริมาณข้อมูลของระบบ นอกจากนี้ระบบยังติดตั้งฟังก์ชันกู้คืนข้อมูล (Data Recovery) โดยกำหนดให้ ESP32 Node 1 อ่านค่าปริมาตรน้ำสะสมล่าสุดจาก Firebase กลับมาเป็นค่าเริ่มต้นโดยอัตโนมัติทุกครั้งที่มีการรีสตาร์ท เพื่อป้องกันปัญหาข้อมูลสูญหายหรือนับเริ่มต้นจากศูนย์
3.2.3 ส่วนแสดงผลและกราฟิก 3 มิติเพื่อการสะกิดเตือน
ระบบแดชบอร์ดพัฒนาขึ้นด้วยเทคโนโลยีเว็บมาตรฐาน ประกอบด้วย HTML5, CSS3 และ JavaScript โดยมีไลบรารี Three.js สร้างแบบจำลองวัตถุ 3 มิติ ระบบดึงค่าปริมาตรน้ำสะสมจาก Firebase ผ่าน WebSocket มาแปลงเป็นรางวัลทางจิตวิทยาเชิงนิเวศ โดยกำหนดให้ปริมาณน้ำทุก 1 ลิตร มีค่าเทียบเท่ากับการรดน้ำต้นพริก 1 ต้น หน้าจอจะจำลองภาพสายน้ำไหลและการเจริญเติบโตของต้นพืชแบบทันทีเมื่อผู้ใช้เทน้ำลงตู้ เพื่อสร้างความรู้สึกพึงพอใจและตระหนักรู้ในคุณค่าของทรัพยากร ดังแสดงในรูปที่ 4 นอกจากนี้ระบบยังแสดงกราฟประวัติการไหลผ่านไลบรารี Chart.js และรองรับการส่งออกข้อมูลเป็นไฟล์ CSV สำหรับใช้ในการวิเคราะห์ต่อไป

รูปที่ 4  หน้าจอแสดงผลจำลองสายน้ำไหล
3.3 การออกแบบกลไกการสะกิดเตือนเชิงนิเวศ
งานวิจัยนี้ประยุกต์ใช้แนวคิดการสะกิดเตือนตามกรอบแนวคิดของ Barker และคณะ เพื่อออกแบบสภาพแวดล้อมที่จูงใจให้ผู้ใช้งานปรับเปลี่ยนพฤติกรรมการคัดแยกขยะโดยสมัครใจ ผ่านการสื่อสารด้วยภาพและข้อมูลป้อนกลับเชิงนิเวศ (Eco-feedback) ระบบจึงถูกออกแบบให้ทำหน้าที่เป็นตัวกลางที่ดึงดูดความสนใจผู้ใช้งานด้วยการติดตั้งหน้าจอแท็บเล็ตสำหรับแสดงผล เพื่อสร้างประสบการณ์การโต้ตอบที่ทำให้การแยกน้ำและเศษน้ำแข็งไม่ใช่เพียงหน้าที่ แต่เป็นส่วนหนึ่งของการมีส่วนร่วมในระบบนิเวศจำลอง กลไกดังกล่าวจัดอยู่ในประเภท Prompt ร่วมกับ Information Disclosure ตามการจำแนกของ Barker และคณะ
การใช้เทคโนโลยีกราฟิก 3 มิติในการจำลองภาพการไหลของน้ำบนหน้าจอเมื่อเซนเซอร์ตรวจพบการเทน้ำทิ้งจริง ช่วยให้ผู้ใช้งานเห็นผลลัพธ์ของการกระทำในทันที การมองเห็นกระแสน้ำที่เคลื่อนที่ตามปริมาณที่เทจริงช่วยสร้างความตระหนักรู้ถึงทรัพยากรน้ำที่กำลังถูกจัดเก็บเพื่อนำกลับมาใช้ใหม่ นอกจากนั้นระบบมีการกำหนดเกณฑ์การแปลงค่าปริมาณน้ำให้เป็นภาพที่สื่อความหมายเชิงคุณค่าทางสิ่งแวดล้อม โดยกำหนดสัดส่วนเปรียบเทียบว่าปริมาณน้ำ 1 ลิตร เทียบเท่ากับการรดน้ำต้นพริก (Capsicum frutescens) 1 ต้น หน้าจอจะแสดงจำนวนต้นพริกที่ระบบสามารถหล่อเลี้ยงได้จากน้ำที่ผู้ใช้งานช่วยกันรีไซเคิล ดังแสดงในรูปที่ 5 เพื่อสร้างรางวัลทางจิตวิทยา และความรู้สึกถึงความสำเร็จในการอนุรักษ์สิ่งแวดล้อม [3]

รูปที่ 5  หน้าจอแสดงต้นพริกที่สามารถปลูกได้
4. ผลการทดลองและวิเคราะห์ผล
การทดสอบประสิทธิภาพของระบบ "เครื่องรีไซเคิลน้ำและเศษน้ำแข็งด้วยระบบ IoT" มุ่งเน้นการประเมินผลใน 4 ด้าน ได้แก่ ความถูกต้องในการวัดปริมาณน้ำ ประสิทธิภาพของระบบ IoT การทำงานควบคุมอัตโนมัติ และผลการประยุกต์ใช้แนวคิดการสะกิดเตือนเชิงนิเวศ
4.1 การวิเคราะห์ความถูกต้องของการวัด
การทดสอบความถูกต้องแม่นยำเชิงปริมาณของเซนเซอร์วัดการไหล ดำเนินการโดยใช้น้ำดื่มสะอาดเป็นของเหลวอ้างอิงเพื่อควบคุมตัวแปรในการสอบเทียบเซนเซอร์ โดยทำการทดลองเทน้ำปริมาตรอ้างอิง 600 mL จำนวน 5 ครั้ง เพื่อหาค่า K-factor เฉพาะของเซนเซอร์แต่ละตัว สมการคำนวณปริมาตรน้ำสะสมจากหลักการทำงานของเซนเซอร์ที่แปลงจำนวนพัลส์เป็นปริมาตรผ่านค่าปรับแก้ K-factor เฉพาะของเซนเซอร์แต่ละตัว แสดงในสมการ (2)
                       [image: image5.png]


                        (2)
เมื่อ P คือจำนวนพัลส์ที่นับได้ และ V คือปริมาตรน้ำอ้างอิง (mL) จากนั้นคำนวณปริมาตรน้ำสะสมรวมตามสมการ (1) โดยใช้ค่า K-factor เฉลี่ยที่ได้จากการสอบเทียบ ได้แก่ K-factor = 2.371 สำหรับ Flow Sensor 1 และ K-factor = 8.178 สำหรับ Flow Sensor 2 ส่วนการหาเปอร์เซ็นต์ความคลาดเคลื่อนปริมาตรน้ำที่วัดได้จากเซนเซอร์ (%Error) สามารถคำนวณตามสมการ (3) เมื่อ [image: image7.png]I



 คือ ปริมาตรน้ำที่วัดได้จากเซนเซอร์และ [image: image9.png]


 คือ ปริมาตรน้ำอ้างอิง 

          (3)
ผลการทดลองในตารางที่ 1 พบว่าเซนเซอร์ตัวที่ 1 ซึ่งติดตั้ง ณ ช่องรับน้ำด้านบนของตู้โดยน้ำไหลผ่านแรงโน้มถ่วงจากการเทของผู้ใช้งานโดยตรง มีปริมาตรวัดได้เฉลี่ย 602.6 mL ความคลาดเคลื่อนเฉลี่ยร้อยละ 1.16 และ SD ±7.9 mL แสดงถึงความเสถียรสูงแม้อัตราการไหลจะมีความแปรปรวนตามพฤติกรรมการเทของผู้ทดสอบ ขณะที่เซนเซอร์ตัวที่ 2 ซึ่งติดตั้งในวงจรปั๊มน้ำ มีปริมาตรวัดได้เฉลี่ย 592.6 mL ความคลาดเคลื่อนเฉลี่ยร้อยละ 4.23 และ SD ±31.8 mL   ความคลาดเคลื่อนเฉลี่ยที่สูงกว่าเซนเซอร์ตัวที่ 1 น่าจะเกิดจากหลายปัจจัยร่วมกัน ได้แก่ ปริมาตรน้ำค้างในท่อระหว่างถังพักกับเซนเซอร์ ระยะเวลาการทำงานของปั๊มที่จำกัด (20 วินาที) ซึ่งอาจไม่เพียงพอสำหรับการถ่ายน้ำทั้งหมด และฟองอากาศที่เกิดจากการทำงานของปั๊มที่อาจส่งผลต่อการหมุนของใบพัดเซนเซอร์ อย่างไรก็ตาม ค่าความคลาดเคลื่อนเฉลี่ยของทั้งสองเซนเซอร์ยังอยู่ในเกณฑ์ที่ยอมรับได้ต่ำกว่าร้อยละ 5 สำหรับการนำไปประยุกต์ใช้ในงานสิ่งแวดล้อม ทั้งนี้ เนื่องจากข้อจำกัดด้านเวลาและทรัพยากร การทดสอบใช้ปริมาตรอ้างอิง 600 mL ซึ่งสอดคล้องกับปริมาณน้ำเฉลี่ยในแก้วเครื่องดื่ม 
ตารางที่ 1 
ผลการทดสอบความคลาดเคลื่อนและค่าส่วนเบี่ยงเบนมาตรฐานของเซนเซอร์วัดการไหล 
	เซนเซอร์วัดการไหลของน้ำ
	ปริมาตรอ้างอิง (mL)
	ปริมาตรที่วัดได้เฉลี่ย (mL)
	ความคลาดเคลื่อนเฉลี่ย (%)
	SD

(mL)

	ตัวที่ 1
	600
	582.6
	1.16
	±7.9

	ตัวที่ 2
	600
	592.6
	4.23
	±31.8


4.2 ประสิทธิภาพของระบบ IoT และความสมบูรณ์ของข้อมูล
ระบบบันทึกข้อมูลอัตราการไหลและปริมาตรสะสมขึ้น Firebase Realtime Database โดยอัตโนมัติทุก 15 วินาทีเมื่อตรวจพบการไหล การทดสอบความเสถียรของระบบโดยจำลองไฟดับและรีสตาร์ท ESP32 จำนวน 10 ครั้ง พบว่าระบบกู้คืนข้อมูลปริมาตรสะสมล่าสุดจาก Firebase ได้สำเร็จทุกครั้ง (ร้อยละ 100) และไม่พบการสูญหายของข้อมูลในสภาวะ WiFi ปกติ ทั้งนี้ การวัดค่าความหน่วงของระบบสื่อสาร (Network Latency) อยู่นอกขอบเขตของงานวิจัยนี้ เนื่องจากค่าดังกล่าวขึ้นอยู่กับสภาวะเครือข่าย WiFi ณ จุดติดตั้ง และได้เสนอไว้เป็นแนวทางสำหรับงานวิจัยในอนาคต
4.3 การทดสอบตรรกะการควบคุมอัตโนมัติและระบบรดน้ำ
ระบบควบคุมอัตโนมัติทำงานภายใต้เงื่อนไขแบบกำหนดเกณฑ์ (Threshold Control) โดยใช้ตัวแปลงสัญญาณแอนะลอกเป็นดิจิทัล (ADC) ขนาดความละเอียด 12 บิต ซึ่งให้ค่าในช่วง 0-4095 ค่าเกณฑ์ ADC ทั้งหมดได้รับการปรับเทียบเชิงประจักษ์จากการทดสอบจริง ไม่ใช่การคำนวณเชิงเส้นตรงจากสมการ เนื่องจากลักษณะการตอบสนองของเซนเซอร์วัดระดับน้ำแบบลายทองแดงขึ้นอยู่กับตำแหน่งการติดตั้งและคุณสมบัติของของเหลว โดยกำหนดให้ ESP32 Node 1 สั่ง Relay 1 เปิด DC Pump 1 ทำงาน 20 วินาทีเมื่อระดับน้ำใน Storage Tank 1 ถึงเกณฑ์ที่กำหนด (ADC ≥ 1,200) และ ESP32 Node 2 สั่ง Relay 2 เปิด DC Pump 2 ทำงาน 20 วินาทีเมื่อทั้งระดับน้ำใน Storage Tank 2 และความชื้นดินถึงเกณฑ์พร้อมกัน (ADC ≥ 1,200 และ ADC ≥ 2,500 ตามลำดับ) ผลการทดสอบจำนวน 20 รอบ พบว่าปั๊มน้ำทั้งสองตัวทำงานตามเงื่อนไขได้ถูกต้องทุกรอบ (ร้อยละ 100) และระบบสามารถรดน้ำพืชได้โดยอัตโนมัติ
4.4 ผลการประยุกต์ใช้แนวคิดการสะกิดเตือนเชิงนิเวศและการทดสอบภาคสนาม
ส่วนแสดงผลผ่านกราฟิก 3 มิติสามารถตอบสนองต่ออัตราการไหลจริง โดยแสดงผลภาพสายน้ำที่เคลื่อนไหวตามค่าสัญญาณพัลส์ที่วัดได้แบบทันทีเมื่อผู้ใช้เทน้ำลงตู้ การแสดงผลจำนวนต้นพริกที่ได้รับการรดน้ำ (1 ลิตรต่อ 1 ต้น) ช่วยเปลี่ยนข้อมูลตัวเลขทางวิศวกรรมให้เป็นข้อมูลเชิงสัญลักษณ์ที่สื่อความหมายทางสิ่งแวดล้อม ทั้งนี้ งานวิจัยนี้มุ่งเน้นการพัฒนาระบบต้นแบบเพื่อพิสูจน์แนวคิด (Proof of Concept) มิใช่การประเมินสมรรถนะระบบแสดงผลอย่างเป็นระบบ การวัดเวลาตอบสนองเชิงปริมาณจึงอยู่นอกขอบเขตของงานวิจัยนี้
การทดสอบภาคสนาม (Field Test) ดำเนินการโดยติดตั้งระบบต้นแบบ ณ พื้นที่สัญจรบริเวณหน้าอาคารเรียน ดังแสดงในรูปที่ 6 เป็นระยะเวลา 3 วัน (วันจันทร์-พุธ) วิธีการเก็บข้อมูลใช้การสังเกตการณ์โดยผู้วิจัย บันทึกจำนวนผู้ที่หยุดสังเกตและผู้ที่เข้าร่วมทดลองใช้งาน ผลการสังเกตการณ์พบว่ามีผู้สัญจรผ่านหยุดสังเกตระบบโดยเฉลี่ยวันละ 30-40 คน และมีผู้เข้าร่วมทดลองใช้งานจริงโดยเฉลี่ยวันละ 10-15 คน อย่างไรก็ตาม การทดสอบภาคสนามนี้ยังเป็นเพียงการสังเกตการณ์เบื้องต้น ยังไม่ได้ใช้แบบสอบถาม เครื่องมือวัดเชิงพฤติกรรมมาตรฐาน หรือกลุ่มควบคุม จึงยังไม่สามารถสรุปประสิทธิภาพของ Eco-Nudge ในเชิงวิชาการได้อย่างสมบูรณ์ ซึ่งจะนำไปดำเนินการในงานวิจัยถัดไป

รูปที่ 6 การทดลองติดตั้งตู้หน้าอาคารวิศวกรรมศาสตร์เฉลิมพระเกียรติ มหาวิทยาลัยราชภัฏอุดรธานี ศูนย์การศึกษาสามพร้าว
5. สรุปผลการวิจัยและข้อเสนอแนะ
5.1 สรุปผลการวิจัย
การพัฒนาระบบต้นแบบ IoT รีไซเคิลน้ำและเศษน้ำแข็งร่วมกับการสะกิดเตือนเชิงนิเวศ บรรลุวัตถุประสงค์ในการพัฒนาระบบต้นแบบที่สามารถทำงานได้จริง โดยมีผลการทดสอบเชิงปริมาณ ดังนี้ ด้านความแม่นยำ เซนเซอร์วัดการไหลตัวที่ 1 มีค่าความคลาดเคลื่อนเฉลี่ยร้อยละ 1.16 (SD = ±7.9 mL) และตัวที่ 2 มีค่าร้อยละ 4.23 (SD = ± 31.8 mL) ซึ่งต่ำกว่าร้อยละ 5 อยู่ในเกณฑ์ที่ยอมรับได้ ด้านความเสถียรของข้อมูล ระบบกู้คืนข้อมูลมีอัตราความสำเร็จร้อยละ 100 โดยไม่พบการสูญหายของข้อมูลในสภาวะ WiFi ปกติ ด้านระบบควบคุมอัตโนมัติ ปั๊มน้ำทั้งสองตัวทำงานตามเงื่อนไขได้ถูกต้องร้อยละ 100 จากการทดสอบ 20 รอบ ด้านการสะกิดเตือน ระบบกราฟิก 3 มิติสามารถตอบสนองต่อการเปลี่ยนแปลงค่าเซนเซอร์ได้แบบทันทีทันใด และการทดสอบภาคสนามเบื้องต้นพบว่าระบบสามารถดึงดูดความสนใจผู้สัญจร อย่างไรก็ตาม ยังต้องการการประเมินผลเชิงพฤติกรรมอย่างเป็นระบบในงานวิจัยถัดไป 
5.2 ข้อเสนอแนะ
ข้อจำกัดสำคัญที่พบจากการทดสอบภาคสนามคือ ของเหลวที่ผู้ใช้เททิ้งส่วนใหญ่เป็นเครื่องดื่มประเภทชา นม กาแฟ ซึ่งประกอบด้วยกรด น้ำตาล และคราบไขมัน สารเจือปนเหล่านี้เมื่อใช้งานเป็นเวลานานอาจก่อให้เกิดคราบฟิล์มชีวภาพ (Biofilm) สะสมอยู่ภายในท่อและเกาะติดบริเวณใบพัดหมุนของเซนเซอร์วัดการไหล ส่งผลให้ความเร็วรอบใบพัดลดลงและเกิดความคลาดเคลื่อนสะสมในระยะยาว ตลอดจนอาจเกิดปฏิกิริยาเคมีไฟฟ้าและการกัดกร่อนบนหน้าสัมผัสของอุปกรณ์ตรวจวัดระดับน้ำ นอกจากนี้ คุณภาพน้ำรีไซเคิลที่มีสิ่งเจือปนอาจไม่เหมาะสำหรับการรดน้ำต้นไม้บางชนิดและอาจดึงดูดแมลง หากมีการนำระบบต้นแบบไปใช้งานจริง ผู้วิจัยเสนอแนะให้เปลี่ยนไปใช้เซนเซอร์วัดระดับของเหลวและเซนเซอร์วัดการไหลประเภทไม่สัมผัสของเหลว (Non-contact Sensors) เช่น เซนเซอร์วัดระดับแบบคาปาซิทีฟชนิดแนบภายนอกถัง หรือเซนเซอร์ตรวจจับการไหลแบบอัลตราโซนิก เพื่อขจัดปัญหาการอุดตันและการกัดกร่อนจากสารเคมีเหนียว
สำหรับงานวิจัยในอนาคต ควรดำเนินการใน 4 ด้านหลัก ได้แก่ (1) การทดสอบค่า K-factor ที่ปริมาตรหลากหลายและจำนวนครั้งที่มากขึ้นเพื่อยืนยันความเป็นเชิงเส้นของเซนเซอร์และลดค่าส่วนเบี่ยงเบนมาตรฐาน (2) การออกแบบการทดลองเชิงพฤติกรรมที่มีกลุ่มควบคุมและใช้แบบสอบถามมาตรฐานเพื่อประเมินประสิทธิภาพของ Eco-Nudge อย่างเป็นระบบ (3) การวัดค่าความหน่วงของระบบสื่อสาร (Network Latency) ระหว่าง ESP32 กับ Firebase Realtime Database และเวลาตอบสนองของระบบแสดงผลอย่างเป็นระบบภายใต้สภาวะเครือข่ายที่ควบคุมได้ และ (4) การพิจารณาเพิ่มองค์ประกอบ Social Norm เข้าในระบบ Nudge เพื่อเพิ่มประสิทธิภาพการปรับเปลี่ยนพฤติกรรมตามกรอบแนวคิดของ Barker และคณะ

